**Zemljišne knjige** (**gruntovnica**) su javne knjige (registar) u koje se upisuju nekretnine, vlasništvo i druga stvarna prava i neka obvezna prava na nekretninama te određeni drugi odnosi relevantni za pravni promet nekretninama. Zemljišne knjige, izvaci, odnosno ispisi i prijepisi iz zemljišne knjige uživaju javnu vjeru i imaju dokaznu snagu javnih isprava. Smatra se da zemljišna knjiga istinito i potpuno odražava činjenično i pravno stanje zemljišta. Zemljišne knjige se temelje na podacima katastarske izmjere.

Zemljišne knjige u Hrvatskoj
----------------------------

Zemljišne knjige vode zemljišnoknjižni odjeli kao posebne ustrojstvene jedinice općinskih sudova. Zemljišne knjige vode se **ručno** (ručno vođena zemljišna knjiga) ili **elektroničkom obradom podataka** (EOP-zemljišna knjiga). 

### Sastav zemljišne knjige

Zemljišna se knjiga sastoji od **glavne knjige** i **zbirke isprava**. Za svaku glavnu knjigu postoji **zbirka katastarskih planova** te se vode posebni **pomoćni popisi**. Zemljišnoknjižni upisi provode se samo u glavnoj knjizi. 

#### Glavna knjiga

Za sva zemljišta jedne katastarske općine vodi se jedna glavna knjiga.

Glavna knjiga se sastoji od **zemljišnoknjižnih uložaka**, a u jedan zemljišnoknjižni uložak upisuje se samo jedno zemljišnoknjižno tijelo. Zemljišnoknjižno tijelo može se sastojati od jedne ili više katastarskih čestica koje se nalaze u istoj katastarskoj općini. Zemljišnoknjižno tijelo pravna je cjelina čiji se sastav može promijeniti samo zemljišnoknjižnim otpisom ili pripisom katastarskih čestica. 

Zemljišnoknjižni uložak sadrži:

* **posjedovnicu** (popisni list, list A),
* **vlastovnicu** (vlasnički list, list B), i
* **teretovnicu** (teretni list, list C).

Zatraži li to koji od suvlasnika, za njegov će se idealni dio otvoriti poduložak kao sastavni dio uloška. Poduložak sadrži također posjedovnicu, vlastovnicu i teretovnicu.

#### Zbirka isprava

Od svake isprave na temelju koje je dopušten zemljišnoknjižni upis zadržava se barem ovjerovljeni prijepis. Ulaganjem tih prijepisa nastaje zbirka isprava; prijepisi se uvezuju u sveske. 

Zbirka isprava uređuje se zajednički za sve glavne knjige koje se vode kod jednoga suda.

#### Zbirka katastarskih planova i pomoćni popisi

**Katastarski planovi** su planovi koje je izradilo tijelo nadležno za katastar zemljišta, prikazujući u njima položaj i oblik svih katastarskih čestica i zgrada, odnosno objekata koji se trajno nalaze na njima ili ispod njihove površine. Zbirka katastarskih planova je sredstvo koje služi korisnicima zemljišnih knjiga za lakše snalaženje glede položaja i oblika zemljišta. Za svaku glavnu knjigu postoji zbirka katastarskih planova.

Za svaku glavnu knjigu vodi se popis katastarskih čestica i popis njihovih adresa, popis vlasnika i nositelja prava građenja, popis predbilježenih vlasnika te drugi **pomoćni popisi**.

### Knjižni upisi

Knjižni su upisi uknjižba, predbilježba i zabilježba. 

**Uknjižba** je upis kojim se knjižna prava stječu, prenose, ograničuju ili prestaju bez posebnoga naknadnog opravdanja. 

**Predbilježba** je upis kojim se knjižna prava stječu, prenose, ograničuju ili prestaju samo pod uvjetom naknadnoga opravdanja i u opsegu u kojemu naknadno budu opravdana. 

**Zabilježba** je upis kojim se čine vidljivim mjerodavne okolnosti za koje je zakonom određeno da ih se može zabilježiti u zemljišnim knjigama. Zabilježbom se mogu osnivati određeni pravni učinci kad je to predviđeno zakonom.

Izvori
------

1. ↑  T. Josipović, Zemljišnoknjižno pravo, Zagreb, 2001. str. 89.
2. ↑  Zakon o zemljišnim knjigama

Veze
----

* EOP-zemljišna knjiga
* Katastar